VEGA præsenterer

**Sebastian tryllebinder endnu en gang Store VEGA**

*Sebastian fortryller igen Store VEGAs siddende publikum d. 2. maj med sit nærværende univers, der byder på hans melankolske stemme, fabelagtige guitarspil og smukke tekster.*

Da sangeren, sangskriveren og komponisten Sebastian indtog Store VEGAs scene tilbage i oktober med to udsolgte koncerter, leverede han en oplevelse, som publikum sent glemmer. Han gentager successen og møder den lyttende skare med sine udødelige sange og underfundige humor til endnu en siddende koncert.

Når den muntre og eftertænksomme kunstner går på scenen alene, får poesien for alvor vinger. Generationer bliver forenet med sange, der har været soundtrack til mange danskeres liv. Nye sange bliver listet ind i det snart fem årtier tunge repertoire, ikke alene fra det seneste album, *Sange til Drømmescenariet* 2017, men også sange som publikum aldrig har hørt før.

**Digterens drømmeland går rent ind**

Sebastian er én af Danmarks helt store kunstnere. En kunster, der har noget at sige til både unge og ældre. Det store gennembrud kom i 1972 med albummet *Den Store Flugt,* og han fortsatte med en perlerække af albums op gennem 70’erne og ind i 80’erne. I slut 80’erne udfordrede Sebastian sin musikalitet ved at prøve kræfter med musicals som Ronja Røverdatter, Hodja Fra Pjort og mange flere.

I 2015 kunne danskerne opdage eller genopdage Sebastians store sange i Toppen af Poppen, hvor han endnu en gang beviste sine uendelige evner som musiker og fejede benene væk under det yngre kuld af danske stjerner som Shaka Loveless og Stine Bramsen med sine dybfølte fortolkninger af deres sange.

Alle har noget at se frem til, når trubaduren indtager scenen og gavmildt diverterer sit publikum med et udsøgt rids af sange fra det sidste halve århundrede. Ved Sebastians koncert i Musikhuset Aarhus tidligere i år hyldede GAFFA digterens drømmeland med seks stjerner og skrev: *”Sebastian har igennem to timer haft os i sin hule hånd og givet os en sublim oplevelse at varme os på. En af de oplevelser, som ramte lige dér, hvor hjertet slår.”*

**Fakta om koncerten:**

Sebastian (DK) – Siddende koncert

Onsdag d. 2. maj kl. 20.00

Store VEGA, Enghavevej 40, 1674 København V
Billetpris 260 kr. + gebyr

Billetsalget starter i dag via vega.dk og Ticketmaster.dk